Regionsudvalgets udtalelse om "Meddelelse fra Kommissionen om aktionsplanen vedrørende kvalifikationer og mobilitet"

(2003/C 73/08)

REGIONSUDVALGET HAR -

under henvisning til Kommissionens meddelelse om aktionsplanen vedrørende kvalifikationer og mobilitet (KOM(2002) 72 endelig,

under henvisning til Kommissionens beslutning af 20. februar 2002 om i henhold til EF-traktatens artikel 265, stk. 1, at anmode om Regionsudvalgets udtalelse,

under henvisning til præsidiets beslutning af 12. marts 2002 om at henvise det forberedende arbejde til Underudvalget for Kultur og Uddannelse,

under henvisning til sin udtalelse om Kommissionens forslag til Rådets direktiv om tredjelandsstatsborgeres status som fastboende udlænding (CdR 213/2001 fin)(1),

under henvisning til sin udtalelse om "Meddelelse fra Kommissionen - Realiseringen af et europæisk område for livslang læring" (CdR 49/2002 fin),

under henvisning til udkast til betænkning fra Europa-Parlamentets Udvalg om Beskæftigelse og Sociale Anliggender om Kommissionens aktionsplan vedrørende kvalifikationer og mobilitet, PE 316-348 (ordfører: Regina Bastos),

under henvisning til forslag til Regionsudvalgets udtalelse (CdR 138/2002 rev. 2), som blev vedtaget af Underudvalget for Kultur og Uddannelse den 30. september 2002 med Jeannette Arnold, medlem af Greater London Authority (UK/PSE), som ordfører,

og ud fra følgende betragtninger:

1) Den Europæiske Union opfordrer alle aktører, herunder de lokale og regionale myndigheder, til at engagere sig i bestræbelserne på at gøre EU til den mest konkurrencedygtige og dynamiske videnbaserede økonomi i verden, en økonomi der kan skabe en holdbar økonomisk vækst med flere og bedre job og større social samhørighed, som besluttet af Det Europæiske Råd i Lissabon.

2) Udviklingen af EU-borgernes kvalifikationer bidrager til at skabe en konkurrencedygtig økonomi.

3) De lokale og regionale myndigheder er drivkraften i de regionale økonomier og spiller en nøglerolle i etableringen af de partnerskaber, der er nødvendige for at skabe et mere fleksibelt uddannelses- og undervisningsmiljø og øge den erhvervsmæssige mobilitet.

4) Forbedrede kvalifikationer og øget geografisk mobilitet bør ses som led i en bæredygtig udvikling og som aspekter, der fremmer samhørigheden generelt i EU -

på sin 47. plenarforsamling den 20. og 21. november 2002 (mødet den 20. november) vedtaget følgende udtalelse.

1. Regionsudvalgets synspunkter og anbefalinger

Regionsudvalget

1.1. bifalder Kommissionens aktionsplan vedrørende kvalifikationer og mobilitet, som fremmer udviklingen af menneskelige ressourcer som led i opnåelsen af Lissabon-målet om skabelse af den mest konkurrencedygtige og dynamiske videnbaserede økonomi i verden.

1.2. er enigt med Kommissionen i, at en veluddannet arbejdsstyrke med god tilpasningsevne og adgang til beskæftigelse over alt i EU er nødvendig for at øge konkurrenceevnen, beskæftigelsesevnen og den sociale samhørighed. Når det gælder fremme af de menneskelige ressourcer, spiller de lokale og regionale myndigheder en strategisk vigtig rolle i udviklingen af politikker, der tager hensyn til den enkeltes og arbejdsmarkedets behov.

1.3. konstaterer med bekymring, at integration og lige muligheder ikke behandles tilstrækkeligt i aktionsplanen. Det er vigtigt at fjerne hindringer for livslang læring i form af forskelsbehandling og manglende grundlæggende færdigheder, hvis man vil skabe en konkurrencedygtig økonomi - navnlig i lyset af befolkningens aldring.

1.4. mener, at EU-programmerne spiller en central rolle i udviklingen af kvalifikationer og geografisk mobilitet i EU. Programmerne bør fortsat være rettet mod alle grupper, der står over for hindringer for beskæftigelse eller for at komme videre på arbejdsmarkedet, og der bør gøres mere for at skabe større sammenhæng mellem foranstaltninger til forbedring af de menneskelige ressourcer og andre aspekter af strukturfondene, f.eks. EFRU og fællesskabsinitiativer.

1.5. påpeger, at de lokale og regionale myndigheder ofte forsøger at iværksætte velegnede foranstaltninger, som f.eks. kompetence- og mobilitetsforbedrende uddannelseskurser, men til tider må give op pga. manglende midler. Med øget finansiel støtte fra EU kunne de lokale og regionale myndigheders forslag i højere grad blive ført ud i livet.

1.6. mener, at erhvervsmæssig og geografisk mobilitet styrker den enkeltes position og giver ham mulighed for træffe uafhængige og ansvarlige beslutninger vedrørende sit eget liv. Øget geografisk mobilitet bør imidlertid ikke være på bekostning af bæredygtig udvikling og samhørighed i EU. Geografisk mobilitet kan skabe økonomiske ubalancer, specielt i landdistrikter, hvor øget mobilitet blandt unge fører til en aldrende befolkning. For ikke at give geografisk mobilitet en negativ klang er det hensigtsmæssigt at sørge for særlig økonomisk bistand til landdistrikterne og de områder, der er i fare for at blive affolkede, og samtidig udtænke målrettede uddannelsestiltag, der gør det muligt for de unge at udnytte de pågældende områder også i beskæftigelsessammenhæng. Hvis der ikke tages passende skridt, som anbefalet af Regionsudvalget, til at modvirke denne tendens, kan kandidatlandenes tiltrædelse af EU føre til en yderligere forværring af problemet.

1.7. opfordrer Kommissionen til at foretage en vurdering af indvandringsforhold både i afrejse- og ankomstregioner, navnlig hvad angår lokale tjenesteydelser f.eks. på boligområdet, uddannelsesområdet, sundhedsområdet og det sociale område.

2. Erhvervsmæssig mobilitet

Regionsudvalget

2.1. er enigt med Kommissionen i det grundlæggende vigtige i at fremme den erhvervsmæssige mobilitet, hvis man vil skabe en dynamisk, konkurrencedygtig europæisk økonomi.

2.2. påpeger, at faglig mobilitet ikke kan fremmes, medmindre den enkelte har gode basiskvalifikationer, såsom læse-, skrive-, regne- og IT-færdighed, samt en god grundlæggende beskæftigelsesevne. Det er navnlig vigtigt, at unge opnår en høj standard af grundlæggende færdigheder, herunder sociale færdigheder, inden de forlader uddannelsessystemet. Indlæring af fremmedsprog fra den tidligste barndom er også noget væsentligt. Som understreget i Regionsudvalgets udtalelse om Meddelelse fra Kommissionen - Realisering af et europæisk område for livslang læring (ordfører: Christina Tallberg) hører forståelsen og respekten for medmennesket med til de basale kundskaber, som det enkelte individ bør besidde i en mere integreret europæisk økonomi.

2.3. er betænkeligt ved, at adgang til uddannelse for alle er ikke behandlet tilstrækkeligt i aktionsplanen, hvilket er betænkeligt. Regionsudvalget anser det for grundlæggende vigtigt at øge adgangen til uddannelse for alle EU's borgere. Dette er et vigtigt middel til at sikre opfyldelse af Lissabon-målene. Det stigende behov for højere kvalifikationer og, ikke mindst, udviklingen inden for IKT har en tendens til at marginalisere personer med et lavt kvalifikationsniveau. Regionsudvalget fremhæver lige muligheder for alle uanset race, etnisk oprindelse, køn, handicap, seksuel orientering, alder og religion og betoner vigtigheden af at skabe en social infrastruktur, der støtter dem, der står over for læringsbarrierer, især ved at sikre børnepasningsmuligheder og ældrepleje og -omsorg, så kvinder får adgang til læring.

2.4. er enigt med Kommissionen i, at uddannelsesinstitutioner og uddannelsesudbydere må blive lydhøre over for de studerendes/elevernes og arbejdsmarkedets behov. Erhvervslivets konkurrenceevne afhænger af dets evne til at tilpasse sig en stadig teknologisk udvikling og af arbejdsstyrkens evne til at tilpasse sig disse ændringer. Regionsudvalget opfordrer Kommissionen til at vurdere, hvordan større arbejdskraftmobilitet påvirker uddannelses- og arbejdskraftbehovet på regionalt og nationalt niveau.

2.5. fremhæver kraftigt de lokale og regionale myndigheders ledende rolle i mobiliseringen af partnerskaber mellem alle aktører på det lokale plan og mellem geografiske områder, som tilhører forskellige medlemsstater, men som har fælles træk, hvad angår sektorer i økonomisk vækst, og som derfor har de samme uddannelses- og arbejdsmarkedsrelaterede behov. Regionsudvalget understreger endvidere, at det er vigtigt at fremme specifikke programmer, der tager sigte på at fremhjælpe den erhvervsmæssige mobilitet gennem partnerskaber, der inddrager både den offentlige og den private sektor.

2.6. bifalder oprettelsen af et netværk af rådgivende organer for erhvervslivet og uddannelsessystemerne med henblik på at styrke samarbejdet mellem erhvervslivet og uddannelsessystemerne som helhed. I lyset af den strategisk vigtige rolle, de lokale og regionale myndigheder spiller i udviklingen af disse partnerskaber, opfordrer Regionsudvalget til, at disse myndigheder inddrages i netværkene.

2.7. mener ikke, at erhvervsmæssig mobilitet kan opnås uden gensidig anerkendelse af kvalifikationer. Regionsudvalget støtter Kommissionens bestræbelser på at udvikle instrumenter til støtte for gennemsigtigheden af og muligheden for at overføre kvalifikationer, herunder navnlig anerkendelse af ikke-formel læring.

2.8. støtter udviklingen af et 'modulsystem' til akkumulering af kvalifikationer. Der skulle være mulighed for at kombinere et sådant system med Fællesskabets uddannelses- og udvekslingsprogrammer for hermed at gøre det europæiske eksamenssystem mere gennemsigtigt og åbent.

2.9. er enigt med Kommissionen i, at der bør stilles midler til rådighed for investering i menneskelige ressourcer, navnlig i tilbagestående regioner. Uddannelsesmæssige hindringer er imidlertid et problem for socialt udstødte grupper i hele EU. Ved at udvikle menneskelig kapital i dårligt stillede grupper, uanset hvor i EU de befinder sig, udfylder Den Europæiske Socialfond en vigtig rolle i EU's beskæftigelsesstrategi.

3. Geografisk mobilitet

Regionsudvalget

3.1. er fuldstændig enigt med Kommissionen i, at geografisk mobilitet ikke bør betragtes som et mål i sig selv, men som et aspekt, der kan give den enkelte reelle valgmuligheder.

3.2. mener, at øget geografisk mobilitet ikke bør være på bekostning af samhørigheden i EU som helhed. Kommissionen bør lægge større vægt på at sikre forbindelse mellem udviklingen af kvalifikationer og fremme af en afbalanceret regionaludvikling. Strategier til fremme af de menneskelige ressourcer bør udvikles inden for strukturfondenes og fællesskabsinitiativernes bredere rammer.

3.3. mener, at den enkelte ofte bliver geografisk mobil på grund af manglende reelle valgmuligheder, hvilket bl.a. er tilfældet med ufaglærte arbejdstageres migration fra fattige til rige regioner. Selv om ufaglærte vandrende arbejdstagere kan finde lavt kvalificeret arbejde, må der stadig sættes spørgsmålstegn ved deres erhvervsmæssige mobilitet.

3.4. understreger, at de lokale og regionale myndigheder, som er det forvaltningsniveau, der befinder sig tættest på borgerne, spiller en nøglerolle med hensyn til at fremme integrationen af indvandrergrupper. Det bør undersøges, hvilken virkning indvandringen har på lokale tjenesteydelser, f.eks. på boligområdet, uddannelsesområdet, sundhedsområdet og det sociale område. Regionsudvalget opfordrer derfor Kommissionen til at iværksætte en overvågning med det sigte at indsamle viden om og udbrede kendskabet til god praksis vedrørende de initiativer, som de lokale myndigheder har iværksat, og som fremmer og støtter mobiliteten ved hjælp af særlige tjenesteydelser til de fraflyttede borgere.

3.5. konstaterer, at den geografiske mobilitet er begrænset, ikke kun mellem medlemsstaterne, men også inden for de enkelte medlemsstater. Der er stadig betydelige hindringer for den geografiske mobilitet inden for medlemsstaterne, og fjernelsen af disse hindringer bør prioriteres lige så højt som fjernelsen af hindringerne mellem medlemsstaterne.

3.6. bifalder den vægt, der i aktionsplanen lægges på fjernelsen af de resterende administrative og retlige hindringer. Diskriminering med hensyn til adgangen til beskæftigelse og forskelle med hensyn til beskatning, social sikring, offentlige sundhedsydelser og pensioner medlemsstaterne imellem lægger hindringer i vejen for mobiliteten, og Regionsudvalget hilser foranstaltninger til tackling af disse problemer velkomne. I den forbindelse gentager Regionsudvalget, hvad det allerede har slået fast i udtalelsen om "Kommissionens forslag til Europa-Parlamentets og Rådets direktiv om unionsborgeres og deres familiemedlemmers ret til at færdes og opholde sig frit på medlemsstaternes område". En fjernelse af de nævnte hindringer er imidlertid ikke ensbetydende med en harmonisering af medlemsstaternes skatte-, socialsikrings-, sundheds- og pensionssystemer.

3.7. støtter kraftigt forslaget om at gennemføre undersøgelser af, hvilke mobilitetshindringer der findes i EU. På baggrund af den strategisk vigtige rolle, de lokale og regionale myndigheder spiller i den økonomiske udvikling, opfordrer Regionsudvalget til, at de inddrages i udformningen af disse undersøgelser.

3.8. anerkender, at der er betydelige sproglige og kulturelle hindringer i EU sammenlignet med lignende økonomier. Erhvervelsen af sproglige færdigheder bør derfor begynde så tidligt, at den enkelte borger vokser op i et flersproget samfund.

3.9. fremhæver det vigtige bidrag, fællesskabsprogrammer såsom LEONARDO, SOCRATES og UNGDOM kan yde til udviklingen af sproglige og tværkulturelle færdigheder. Regionsudvalget opfordrer Kommissionen til også at udarbejde EU-programmer, som tager sigte på ældre borgere, uanset om der er tale om erhvervsaktive eller arbejdsløse personer eller personer, der er i risiko for at blive ekskluderet fra arbejdsmarkedet, med det formål at give dem mulighed for at forbedre deres erhvervskvalifikationer eller at blive genindsluset på arbejdsmarkedet.

3.10. peger på, at når det gælder fremme af tværkulturelle udvekslinger inden for EU, spiller de lokale og regionale myndigheder en vigtig rolle. Regionsudvalget hilser forslaget om øgede udvekslingsmuligheder for studerende og praktikanter velkommen. Dårligt stillede personer står over for de største mobilitetshindringer, og Regionsudvalget anbefaler, at deres deltagelse i EU-programmerne fremmes. I lyset af forslagene om øget mobilitetsudveksling, opfordrer RU til en revision af de disponible budgetmidler.

3.11. noterer opfordringen til en fælles immigrationspolitik for tredjelandsstatsborgere og "er enig i den ubestridelige kendsgerning, at EU i dag, men især i fremtiden, har behov for faglært og ufaglært arbejdskraft" (Regionsudvalgets udtalelse om Kommissionens forslag til Rådets direktiv om tredjelandsstatsborgeres status som fastboende udlænding (CdR 213/2001 fin)).

4. Forbedring af oplysningerne og gennemsigtighed vedrørende jobmulighederne

Regionsudvalget

4.1. hilser med tilfredshed, at der oprettes et websted med alle oplysninger om mobilitet, og peger på de lokale og regionale myndigheders rolle, når der skal oplysninger direkte ud til borgerne. De lokale og regionale myndigheder bør deltage i oplysningsaktiviteter og -kampagner. De er ofte det første kontaktled for informationer, og det er meget vigtigt, at deres potentiale som informationsformidler ikke overses. Det bør navnlig erindres, at de lokale myndigheder befinder sig tættest på borgerne og derfor er bedst i stand til at nå ud til de socialt udstødte.

Bruxelles, den 20. november 2002.

Albert Bore

Formand for

Regionsudvalget

(1) EFT C 19 af 22.1.2002, s. 18.